

Slovensko društvo učiteljev angleškega jezika IATEFL Slovenia

Vegova 4, p. p. 1677, 1001 Ljubljana

izdaja

**PRAVILNIK O INTERESNEM TEKMOVANJU IZ ZNANJA ANGLEŠČINE  ZA DIJAKE 3. LETNIKA SREDNJE ŠOLE**

 **SPLOŠNI DEL**

1. člen

(Vsebina pravilnika)

Ta pravilnik ureja regijsko in državno tekmovanje iz znanja angleščine za dijake tretjih letnikov gimnazij ter srednjih strokovnih in poklicnih šol (v nadaljevanju: tekmovanje).

S tem pravilnikom se določa:

* cilje tekmovanja;
* nosilca in organizatorja tekmovanja;
* pogoje za udeležbo na tekmovanju;
* razpis, vodenje tekmovanja, pripravo nalog;
* organizacijo tekmovanja;
* vlogo in naloge učiteljev in mentorjev;
* kriterije za podelitev priznanj;
* razglasitev dosežkov;
* ugovore na vrednotenje nalog;
* financiranje tekmovanja.

1. člen

(Cilji tekmovanja)

Cilji tekmovanja so:

* širjenje in poglabljanje znanja angleškega jezika;
* primerjanje znanja angleškega jezika med dijaki iz vse Slovenije;
* popularizacija angleščine in njene praktične uporabe;
* motivacija za nadaljnje poglabljanje znanja angleščine;
* spodbujanje druženja mladih z različnih šol in okolij.

1. člen

(Nosilec in organizator tekmovanja)

Nosilec in organizator tekmovanja na obeh ravneh je Slovensko društvo učiteljev angleškega jezika IATEFL Slovenia (v nadaljevanju: IATEFL Slovenia).

4. člen

(Naloge organizatorja)

Naloge organizatorja (IATEFL Slovenia):

* imenuje koordinatorja tekmovanja;
* imenuje državno tekmovalno komisijo;
* najkasneje do 16. 8. tekočega šolskega leta objavi razpis tekmovanja;
* zagotovi zadostno število strokovnjakov, ki ocenijo tekmovalne naloge;
* zagotovi tiskovine za priznanja in potrdila ter nagrade;
* glede na zmožnosti organizira zaključno prireditev z objavo dosežkov;
* hrani dokumentacijo tekmovanja in evidenco izdanih priznanj ter potrdil.

5. člen

(Imenovanje koordinatorja)

Koordinatorja tekmovanja imenuje Upravni odbor IATEFL Slovenia. Koordinator tekmovanja mora biti član IATEFL Slovenia. Imenuje ga Upravni odbor IATEFL Slovenia, ki se lahko odloči, da objavi razpis za koordinatorja. Koordinator mora imeti najmanj univerzitetno izobrazbo s področja angleščine.

Koordinator tekmovanja je lahko hkrati tudi član in predsednik Državne tekmovalne komisije.

Koordinatorja na lastno željo ali zaradi nevestnega opravljanja dela razreši Upravni odbor IATEFL Slovenia. Z razrešitvijo mu preneha tudi funkcija v Državni tekmovalni komisiji. Enako se zgodi tudi v primeru izstopa koordinatorja iz društva.

6. člen

(Naloge koordinatorja)

Naloge koordinatorja:

* Upravnemu odboru v imenovanje predlaga člane državne tekmovalne komisije;
* sodeluje z vodji šolskih tekmovalnih komisij v postopku prijave in izvedbe regijskega tekmovanja;
* pripravi razpis tekmovanja;
* pripravi navodila za prijavo na tekmovanje;
* pripravi finančni in vsebinski načrt organizacije in izvedbe tekmovanja in ga v potrditev posreduje Upravnemu odboru IATEFL Slovenia;
* nadzoruje celotni potek tekmovanja;
* poskrbi za zadostno število izvodov tekmovalnih nalog na državnem tekmovanju;
* zagotovi nemoten potek regijskega in državnega tekmovanja;
* skrbi za ažuriranje dokumentacije z regijskega in državnega tekmovanja;
* preveri, da so v sistemu DMFA rezultati in dobitniki priznanj pravilno objavljeni;
* sodeluje pri morebitni podelitvi priznanj in nagrad;
* pripravi poročilo o tekmovanju, ki ga po odobritvi Državne tekmovalne komisije posreduje Upravnemu odboru IATEFL Slovenia.

 7. člen

(Državna tekmovalna komisija)

Koordinator tekmovanja Upravnemu odboru v imenovanje predlaga člane državne tekmovalne komisije.

Državna tekmovalna komisija ima tri (3) člane – profesorjev/učiteljev angleškega jezika, ki imajo najmanj 2. oz. 3. stopnjo univerzitetne izobrazbe.

Komisijo vodi predsednik. Imenovanje predsednika določa 5. člen tega pravilnika

Komisija ima mandat dve (2) leti in je lahko ponovno izvoljena.

8. člen

(Naloge državne tekmovalne komisije)

Državna tekmovalna komisija:

* sestavi naloge in pripravi rešitve in merila za vrednotenje za regijsko in državno tekmovanje (člani se sami dogovorijo o razdelitvi dela);
* poskrbi za pilotiranje nalog;
* pregleda končne verzije pol;
* pripravi morebitna dodatna navodila za ocenjevalce;
* sodeluje pri moderaciji navodil za ocenjevanje pred tekmovanjem in med popravljanjem/ocenjevanjem;
* nadzoruje celotni potek tekmovanja;
* sodeluje pri podelitvi priznanj in nagrad;
* odloča o ugovorih tekmovalcev;
* obravnava koordinatorjevo poročilo o tekmovanju.

9. člen

(Razpis tekmovanja)

Organizator najkasneje do 16. 8. objavi razpis tekmovanja za tekoče leto. Razpis pripravi koordinator tekmovanja, podpišeta pa ga koordinator tekmovanja in  predsednik Državne tekmovalne komisije ali vodja sekcije za srednjo šolo pri IATEFL Slovenia.

Razpis se javno objavi na spletni strani IATEFL Slovenia (*www.iatefl.si*). Vabilo k udeležbi na tekmovanju se pošlje tudi vsem srednjim šolam.

10. člen

(Vsebina razpisa)

Razpis tekmovanja obsega:

* čas (dan in uro) izvedbe regijskega in državnega tekmovanja;
* kraj regijskega in državnega tekmovanja;
* rok in način prijave na regijsko in državno tekmovanje;
* informacije o prijavnini;
* strukturo regijskega in državnega tekmovanja;
* temo s področja kulture za regijsko tekmovanje.

11. člen

(Tajnost nalog in zaupnost tekmovanja)

Člani Državne tekmovalne komisije in vsi, ki sodelujejo pri nastanku nalog ali pridejo v stik s tekmovalnimi nalogami se zavežejo spoštovati tajnost nalog in zaupnost tekmovanja.

Vse tekmovalne komisije in učitelji mentorji so dolžni spoštovati tajnost nalog od začetka tekmovanja ter spoštovati anonimnost dosežkov tekmovalcev do objave uradnih rezultatov.

Tekmovalne naloge hrani predsednik državne tekmovalne komisije do dne, ko se tekmovalne naloge pojavijo na strežniku DMFA na regijski stopnji tekmovanja.

Na državni stopnji tekmovanja do izvedbe tekmovanja tekmovalne naloge hrani soorganizator tekmovanja na šoli gostiteljici.

Če se ugotovi, da so člani Državne tekmovalne komisije kršili načelo tajnosti nalog, jih Upravni odbor IATEFL Slovenia lahko razreši.

12. člen

(Financiranje tekmovanja)

Viri sredstev za izvedbo državnega tekmovanja so lahko:

* javna sredstva;
* sredstva, pridobljena z lastno dejavnostjo organizatorja;
* darila in volila;
* prispevki sponzorjev in donatorjev;
* drugi viri.

13. člen

(Stroški tekmovanja)

Med stroške tekmovanja se šteje:

* priprava, pregled in pilotiranje tekmovalnih nalog;
* nakup papirja in stroški razmnoževanja nalog;
* priprava in razpošiljanje razpisa, vabil in drugih obvestil;
* delo organizacijskega odbora;
* delo pri organizaciji nadzora;
* popravljanje in ocenjevanje nalog na državnem tekmovanju;
* oblikovanje, tiskanje in razpošiljanje priznanj in potrdil;
* morebitne nagrade za zmagovalce;
* morebitna organizacija zaključne prireditve;
* strošek spletne platforme;
* prehrana za tekmovalce in člane tekmovalnih komisij v višini cene malice za tekoče šolsko leto, kot je določena z zakonom, ki ureja šolsko prehrano;
* stroški najema prostora, opreme in storitev potrebnih za organizacijo in izvedbo tekmovanj iz znanj;
* stroški prevoda tekmovalnih nalog v skladu z zakonom, ki ureja posebne pravice italijanske in madžarske narodne skupnosti na področju vzgoje in izobraževanja;
* stroški oblikovno-tehnične prilagoditve tekmovalnih nalog za dijake s posebnimi potrebami.

14. člen

(Prijavnina za tekmovanje)

Za tekmovanje iz znanja angleščine za dijake 3. se se hkrati z razpisom tekmovanja določi prijavnina, ki jo plača šola, ki tekmovalca prijavlja na tekmovanje. Višino prijavnine s sklepom določi Upravni odbor IATEFL Slovenia in je objavljena v razpisu tekmovanja.

15. člen

(Potni stroški in stroški prehrane)

Potne stroške in stroške prehrane tekmovalcev in njihovih spremljevalcev krijejo šole, ki prijavijo tekmovalce.

16. člen

(Odgovornost za tekmovalce)

Odgovornost za tekmovalce v času tekmovanja prevzame šola, ki tekmovalce pošilja, oz. učitelji spremljevalci.

17. člen

(Prostovoljnost sodelovanja)

Šole na tekmovanju sodelujejo prostovoljno. Delo učiteljev-mentorjev na tekmovanju ni finančno nagrajeno.

IATEFL Slovenia najkasneje do konca tekočega šolskega leta mentorjem izda potrdila o dosežkih njihovih tekmovalcev. Enako velja za udeležence pri organizaciji tekmovanja ter ocenjevalce. Potrdila mentorji prejmejo v elektronski obliki na elektronske naslove, navedene v evidenci strežnika DMFA. Priznanja tekmovalci prejmejo na svoje matične šole.

18. člen

(Sodelovanje učiteljev mentorjev)

Vsakih 10 dijakov, ki se s posamezne šole udeležijo regijskega ali državnega tekmovanja, mora spremljati en učitelj z iste šole, ki bo sodeloval pri izvedbi oz. nadzoru tekmovanja in popravljanju tekmovalnih nalog, ne glede na to, ali je član IATEFL Slovenia ali ne.

Dijaki, ki pridejo na tekmovanje brez spremljevalnega učitelja, se tekmovanja ne morejo udeležiti. V tem primeru jim IATEFL Slovenia tudi ne povrne plačane prijavnine.

Morebitne izjeme glede udeležbe spremljevalnih učiteljev obravnava Državna tekmovalna komisija.

19. člen

(Prostovoljnost sodelovanja dijakov)

Sodelovanje dijakov na tekmovanju (v nadaljevanju: tekmovalcev) je prostovoljno.

20. člen

(Pravica udeležbe na tekmovanju)

Tekmovanja se lahko udeležijo dijaki tretjih letnikov gimnazij in srednjih strokovnih šol ter dijaki prvega letnika poklicno-tehniškega izobraževanja v srednjih strokovnih šolah. Dijaki, katerih materni jezik je angleščina, se tekmovanja ne morejo udeležiti. Dijaki, ki so več kot eno leto bivali v angleško govoreči državi in tisti, ki so v oddelkih mednarodne mature, se tekmovanja lahko udeležijo v posebni kategoriji.

Dijaki in starši ob prijavi na tekmovanje podpišejo izjavo, da njihov materni jezik ni angleščina. Izjavo hranijo mentorji in jo na poziv pošljejo koordinatorju.

21. člen

(Dijaki s posebnimi potrebami)

Šola je koordinatorja tekmovanja ob prijavi, vendar najkasneje v desetih dneh po odprtju prijav na strežniku DMFA, dolžna obvestiti o posebnih potrebah tekmovalcev in prilagoditvah, ki jih je kandidat deležen na podlagi odločbe. Državna tekmovalna komisija presodi ali in na kakšen način se dijaku prilagodi tekmovalna pola.

V primeru prepoznega obvestila, IATEFL Slovenia ni dolžan zagotoviti ustreznih pogojev za izvedbo tekmovanja za tekmovalca s posebnimi potrebami.

V primeru tekmovalcev, ki so gibalno ovirani, in bi jim pot do šole, kjer se izvaja tekmovanje, pomenila zdravstveno tveganje, lahko Državna tekmovalna komisija izjemoma dovoli izvedbo tekmovanja za te tekmovalce na matični šoli.

22. člen

(Vodenje in hramba evidenc)

Evidenca o strokovnem sodelovanju učiteljev mentorjev je vodena preko strežnika DMFA.

23. člen

(Pisanje v tujini)

Če je tekmovalec v času regijskega ali državnega tekmovanja v okviru šolskih obveznosti v tujini (načrtovane izmenjave), mora mentor takoj ob prijavi sporočiti koordinatorju tekmovanja. Državna tekmovalna komisija presodi ali se dijaku dovoli pisati v tujini.

24. člen

(Izredne razmere)

Zaradi izrednih vremenskih razmer ali druge vrste višje sile lahko Državna tekmovalna komisija prestavi datum regijskega in/ali državnega tekmovanja in/ali določeno raven tekmovanja lahko za tekoče šolsko leto tudi bodisi odpove bodisi jo prestavi na čas, ko bodo razmere po vseh veljavnih navodilih pristojnih izvedbo tekmovanja dopuščale. O tem koordinator tekmovanja preko sistema DMFA obvesti mentorje.

**ORGANIZACIJA TEKMOVANJA**

25. člen

(Ravni tekmovanja, število tekmovalcev)

Tekmovanje v organizaciji IATEFL Slovenija poteka na dveh ravneh: regijski in državni. Šolsko tekmovanje organizirajo po lastni presoji šole same pod vodstvom šolske tekmovalne komisije. Prav tako šole same določijo kriterije, na podlagi katerih bodo dijake prijavile na regijsko tekmovanje. Število dijakov, ki se s posamezne šole udeležijo regijskega tekmovanja, ni omejeno.

26. člen

(Ravni zahtevnosti)

Tekmovanje poteka na treh ravneh zahtevnosti:

**A** – za tekmovalce tretjih letnikov, ki se učijo angleščine kot prvega tujega jezika (devet ali več let učenja) in obiskujejo katerokoli gimnazijo ter za tekmovalce tretjih letnikov, ki so več kot eno leto bivali na angleško govorečem področju in tiste, ki so v oddelkih mednarodne mature;

**B** –za tekmovalce tretjih letnikov, ki se učijo angleščine kot prvega tujega jezika (devet ali več let učenja) in obiskujejo katerokoli strokovno šolo, ki se zaključi s poklicno maturo. V tej kategoriji se tekmovanja lahko udeležijo tudi tekmovalci 1. letnika PTI programov strokovnih šol, ki se učijo angleščine kot prvega tujega jezika (devet ali več let učenja) in ki izobraževanje zaključijo s poklicno maturo.

**C** – za tekmovalce tretjih letnikov, ki se učijo angleščine kot drugega tujega jezika (3 leta učenja).

27. člen

(Prijava na regijsko tekmovanje)

Na regijsko tekmovanje tekmovalce preko spleta prijavijo šole, ki jih tekmovalci obiskujejo. Pred prijavo tekmovalcev je potrebno evidentirati nadzorne učitelje. Prijava mora vključevati:

* ime in priimek tekmovalca;
* kategorijo;
* naziv in sedež šole, ki jo tekmovalec obiskuje;
* ime in priimek učitelja mentorja za vsakega tekmovalca.

Za pravilnost podatkov v prijavi odgovarja mentor oz. učitelj, ki je tekmovalce prijavil.

Prijave morajo biti na informacijski strežnik DMFA oddane v roku, določenem v razpisu tekmovanja. Prijav, prispelih po roku, organizator tekmovanja ne upošteva. Prijavitelj jamči za verodostojnost podatkov.

Dijaki in njihovi starši podpišejo soglasja za sodelovanje na tekmovanju ter javno objavo rezultatov.

V primeru odsotnosti tekmovalca, mora šola oz. mentor nemudoma obvestiti koordinatorja tekmovanja. Spremembe po zaključku prijav niso možne.

Prijave potekajo preko sistema DMFA.

Tekmovanje v posameznih kategorijah se izvede le, če je prijavljenih vsaj 25 dijakov.

28.  člen

(Šifriranje)

Zaradi varovanja osebnih podatkov in zagotavljanja objektivnosti ocenjevanja je vsakemu tekmovalcu na regijskem in državnem tekmovanju dodeljena šifra.

Pri spletni izvedbi regijske ravni tekmovanja tekmovanja poteka šifriranje tekmovalnih pol v skladu s pravili InfoServerja DMFA, tekmovalci pa do tekmovalnih nalog dostopajo preko povezave v njihovem profilu tekmovalca. Podatke za prijavo na regijsko tekmovanje prejmejo na prijavnici s soglasjem za javno objavo dosežkov tekmovanja.

Na državni ravni tekmovanja, ki poteka v živo, tekmovalci od nadzornih učiteljev prejmejo kuverto, ki vsebuje nalepke z njihovimi šiframi.

29. člen

(Dovoljeni pripomočki)

1. Šolska raven je v celoti v domeni šolske tekmovalne komisije.

1. Regijska raven tekmovanja se izvede v spletni obliki preko informacijskega strežnika DMFA na matičnih šolah tekmovalcev.
	1. Nadzorni učitelji:

Nadzorni učitelji so po predhodnih navodilih v stiku s koordinatorjem tekmovanja preko platforme Zoom na povezavi, o kateri so pravočasno obveščeni. Naprava, ki jo uporabljajo za komunikacijo s koordinatorjem, mora imeti delujočo kamero in mikrofon.

1. Tekmovalci:

Na regijski ravni tekmovalci uporabljajo elektronske naprave (stacionarni ali prenosni računalnik, tablični računalnik ali pametni telefon, pri čemer je uporaba slednjega odsvetovana zaradi slabše preglednosti formata tekmovalnih nalog).

1. Na državni ravni tekmovanja je dovoljeni pripomoček za reševanje nalog moder ali črn kemični svinčnik ali nalivno pero. Korekturna sredstva niso dovoljena. Kandidat lahko na državnem tekmovanju za pisanje osnutka pisnega sestavka, ki se ne ocenjuje, uporablja tudi svinčnik.
2. V šolskem letu 2024/25 pri pisanju pisnega sestavka uporaba eno- in/ali dvojezičnih slovarjev, tezavrov itd. ni dovoljena.

**ŠOLSKO TEKMOVANJE**

30. člen

(Šolska tekmovalna komisija in naloge šolske tekmovalne komisije)

Šolsko tekmovalno komisijo vodi predsednik šolske tekmovalne komisije. V šolsko tekmovalno komisijo so vključeni učitelji angleščine na šoli. Vodja ali član šolske tekmovalne komisije je lahko istočasno mentor tekmovalcem.

Šolska tekmovalna komisija ima naslednje naloge:

* Pripravi in izvede šolsko tekmovanje za prijavo na regijsko tekmovanje,
* Pripravi tekmovalne naloge za šolsko tekmovanje,
* Pripravi kriterije za izbor tekmovalcev za regijsko tekmovanje,
* organizira in izvede nemoten potek šolskega tekmovanja (priprava prostorov, sedežni red …),
* ovrednoti izdelke tekmovalcev najkasneje v 7 delovnih dneh po šolskem tekmovanju,
* razglasi vrstni red tekmovalcev po uspehu,
* sprejme ali zavrne ugovor na vrednotenje šolskega tekmovanja,
* poskrbi za nemoteno izvedbo reševanja spletnega regijskega tekmovanja.

Za celoten potek šolskega tekmovanja je odgovorna šola sama.

31. člen

(Predsednik šolske tekmovalne komisije in naloge predsednika šolske tekmovalne komisije)

Predsednik šolske tekmovalne komisije:

* z ravnateljem šole poskrbi za nemoten potek tekmovanja,
* poskrbi za tiskanje prijavnic tekmovalcev, tekmovalnih pol in drugih dokumentov v povezavi s tekmovanjem,
* nadzoruje delo šolske tekmovalne komisije,
* dostopa do strežnika DMFA in v njem ureja dokumentacijo v povezavi s tekmovanjem na vseh ravneh:
* označi člane šolske tekmovalne komisije,
* poskrbi za točen vpis tekmovalcev, mentorjev, nadzornih učiteljev, učiteljev ocenjevalcev in drugih strokovnih delavcev na informacijski strežnik DMFA,
* poskrbi za prijavo in vnos tekmovalcev na regijsko tekmovanje (natisne prijavnice, označi vrnjene prijavnice…),
* poskrbi za objavo dosežkov (neuradne rezultate),
* označi učitelje mentorje za pomoč pri izvedbi regijskega in državnega tekmovanja na strežniku DMFA,
* poskrbi za pravočasno obvestilo o tehničnih prilagoditvah tekmovalnih nalog na regijski in državni ravni za tekmovalce s posebnimi potrebami, ki izhajajo iz odločbe o usmeritvi dijaka,
* komunicira s koordinatorjem tekmovanja,
* arhivira tekmovalno dokumentacijo do 31. 8. tekočega šolskega leta.

**REGIJSKO TEKMOVANJE**

32. člen

(Način izvedbe regijskega tekmovanja)

Regijsko tekmovanje poteka na matičnih šolah tekmovalcev preko elektronskih naprav. Naloge za vse tekmovalce pripravi državna tekmovalna komisija.

Na regijsko tekmovanje se uvrstijo tekmovalci na podlagi izbora na šolskem tekmovanju, ki je v domeni posamezne šole in šolske tekmovalne komisije.

Tekmovanje poteka anonimno. Tekmovalci ob prijavi na regijsko tekmovanje prejmejo prijavnico s podatki, ki jih potrebujejo za dostop do profila tekmovalca na strežniku DMFA, preko katerega poteka tekmovanja.

33. člen

(Vrednotenje regijskega tekmovanja)

Vrednotenje nalog poteka povsem elektronsko, moderacijo opravi državna tekmovalna komisija. Neuradni rezultati se objavijo najkasneje v treh dneh po tekmovanju.

Ugovori se vlagajo najkasneje v treh dneh od objave neuradnih rezultatov. Uradni rezultati so objavljeni najkasneje v desetih dneh od dneva tekmovanja.

V  primeru, da tekmovalec meni, da je dosegel boljši rezultat kot izhaja iz njegovega dosežka, se ugovor pri državni tekmovalni komisiji podaja v skladu s 43. členom, ki ureja vlaganje ugovorov na dosežek na regijski in državni ravni.

34. člen

(Kriteriji za uvrstitev na državno tekmovanje)

Na državno tekmovanje se z regijskega uvrsti najboljših 15 % tekmovalcev v vsaki kategoriji oz. najmanj 10 tekmovalcev v vsaki kategoriji, razvrščenih po dosežku, pri čemer mora imeti zadnji prejemnik vsaj 40 % možnih točk. Odsotni tekmovalci se pri izračunu 15 % najboljših ne upoštevajo.

**DRŽAVNO TEKMOVANJE**

35. člen

(Način izvedbe državnega tekmovanja)

Državno tekmovanje poteka v fizični obliki in v živo na šoli gostiteljici.

Naloge in merila za ocenjevanja pripravi državna tekmovalna komisija.

36. člen

(Udeležba na državnem tekmovanju)

Kriterij za uvrstitev na državno tekmovanje določi državna tekmovalna komisija po vpisu rezultatov regijskega tekmovanja v strežnik v skladu s 34. členom tega pravilnika.

Državnega tekmovanja se lahko udeleži do 500 najboljših tekmovalcev.

Imena tekmovalcev, ki so se uvrstili na državno tekmovanje lahko šole vidijo na strežniku DMFA.

37. člen

(Kraj in čas tekmovanja)

Datum in čas izvedbe tekmovanja sta določena z razpisom.

Državno tekmovanje poteka na šoli gostiteljici istočasno za vse tekmovalce, ki so razporejeni po učilnicah po vnaprej določenem sedežnem redu in pod nadzorom nadzornih učiteljev.

38. člen

(Naloge Državne tekmovalne komisije)

Državna tekmovalna komisija ima naslednje naloge:

* pripravi tekmovalne naloge in merila za vrednotenje ter točkovanje za regijsko in državno raven tekmovanja,
* izvede tekmovanje,
* organizira in izvede vrednotenje izdelkov tekmovalcev skupaj z zunanjimi ocenjevalci,
* razglasi rezultate tekmovanja,
* pregleda in reši morebitne ugovore na vrednotenje v skladu s 43. členom,
* določi vrstni red tekmovalcev po uspehu in ga razglasi,
* pripravi analizo tekmovanja.

39. člen

(Naloge predsednika Državne tekmovalne komisije)

Predsednik Državne tekmovalne komisije:

* vodi delo Državne tekmovalne komisije,
* s soorganizatorjem (šolo gostiteljico) se dogovori o poteku tekmovanja in njegovem nemotenem poteku,
* poskrbi za število tekmovalnih nalog glede na število prijavljenih na državno tekmovanje,
* vodi vrednotenje izdelkov tekmovalcev in vpis tekmovalnih dosežkov,
* poskrbi za točen vpis dosežkov tekmovalcev in objavo rezultatov,
* s člani Državne tekmovalne komisije pregleda in rešuje morebitne ugovore,
* določi prejemnike srebrnih in zlatih priznanj v skladu s 40. členom,
* poskrbi za pripravo poročila o tekmovanju,
* poskrbi za arhiviranje tekmovalne dokumentacije,
* pripravi morebitne nagrade za tekmovalce.

Predsedniku državne tekmovalne komisije pri njegovem delu pomaga upravni odbor IATEFL Slovenia.

**PRIZNANJA, REZULTATI TEKMOVANJA IN UGOVORI**

40. člen

(Priznanja na regijskem in državnem tekmovanju)

Kot vstopna stopnja za dodelitev priznanj šteje regijska raven tekmovanja.

Priznanja se podeljujejo na podlagi *Pravilnika o sofinanciranju šolskih tekmovanj*, ki pravi:

1. Število udeležencev na državni stopnji tekmovanja je N in je največ 500.
2. Število podeljenih zlatih priznanj (v nadaljnjem besedilu: Z) in srebrnih priznanj (v nadaljnjem besedilu: S) na državni stopnji tekmovanja je odvisno od števila tekmovalcev na vstopni stopnji tekmovanja.
3. Število zlatih priznanj podeljenih glede na število tekmovalcev na vstopni stopnji sme biti največ ZN in srebrnih največ SN.

Na regijski stopnji tekmovanja tekmovalci prejmejo bronasto priznanje, če se uvrstijo na državno raven tekmovanja.

Na državnem tekmovanju najboljši tekmovalci osvojijo zlato ali srebrno priznanje (ne obeh hkrati). Število podeljenih srebrnih in zlatih priznanj se določa po naslednjih kriterijih:

Glede na število tekmovalcev na osnovni stopnji, se ZN in SN določita po naslednjih kriterijih:

1. kadar je število tekmovalcev na osnovni stopnji 50 ali manj, je ZN največ 2 in SN največ 3;
2. kadar je število tekmovalcev na osnovni stopnji večje od 50 in manjše kot 1000, je ZN največ 4 % tekmovalcev na osnovni stopnji ter SN največ 6 % tekmovalcev na osnovni stopnji;
3. kadar je število tekmovalcev na osnovni stopnji najmanj 1000 in manjše od 2000, je ZN največ vsota 40 in 2 % tekmovalcev na osnovni stopnji nad 1000 ter SN največ 6 % tekmovalcev na osnovni stopnji;
4. kadar je število tekmovalcev na osnovni stopnji najmanj 2000 in manjše od 5000, je ZN največ vsota 60 in 1 % tekmovalcev na osnovni stopnji nad 2000 ter SN največ 6 % tekmovalcev na osnovni stopnji;
5. kadar je število tekmovalcev na osnovni stopnji najmanj 5000, je ZN največ 90 in SN največ 300.

Če ima več tekmovalcev na koncu lestvice enako število točk, je dovoljeno odstopanje števila zlatih in srebrnih priznanja za največ 2 %.

Tekmovalcem, ki so se najbolje izkazali, lahko organizator poleg priznanj podeli tudi nagrade. O dodelitvi nagrad odloča državna tekmovalna komisija. Priznanja podeli organizator. Vsa podeljena priznanja morajo biti podpisana in žigosana.

41. člen

(Objava rezultatov regijskega in državnega tekmovanja)

Vsi rezultati se na strežniku tekmovanja objavijo s soglasjem tekmovalcev.

Neuradni rezultati regijskega tekmovanja se objavijo najkasneje v 3. dneh po tekmovanju. Ugovori se vlagajo najkasneje v 3. dneh od objave neuradnih rezultatov. Uradni rezultati regijskega tekmovanja so objavljeni najkasneje v 10. dneh od dneva tekmovanja.

Neuradni rezultati državnega tekmovanja morajo biti objavljeni najkasneje deset dni po izvedbi tekmovanja. Ugovori se vlagajo najkasneje v treh dneh od objave neuradnih rezultatov. Uradni rezultati morajo biti objavljeni najkasneje v 14. dneh po tekmovanju.

Objava dosežkov vključuje:

* naslov tekmovanja;
* kategorijo;
* zaporedno številko tekmovalca;
* ime in priimek tekmovalca;
* naziv in kraj šole, ki jo tekmovalec obiskuje;
* ime in priimek mentorja/mentorice;
* število doseženih točk;
* doseženo mesto.

IATEFL Slovenia mora po končanem tekmovanju in najkasneje pred objavo novega razpisa tekmovanja objaviti naloge in rešitve tekmovanja, lahko pa jih izda v knjižni ali elektronski obliki.

42. člen

(Individualni vpogled v dosežke)

Vsak tekmovalec ima pravico do vpogleda v svoje dosežke na tekmovanju in vpogleda v morebiten sklep Državne tekmovalne komisije o ugovoru na vrednotenje. Vpogled je omogočen preko strežnika DMFA, ki je dostopen preko elektronskih naprav, s pomočjo osebnega uporabniškega imena in gesla.

Vpogled v dosežke regijskega tekmovanja je mogoč z uporabo uporabniškega imena in gesla, ki ju prejmejo tekmovalci ob prijavi.

Vpogled v dosežke državnega tekmovanja je mogoč z uporabo uporabniškega imena in gesla, ki ju tekmovalci prejmejo na državnem tekmovanju.

43. člen

(Ugovor)

Če tekmovalec meni, da je na tekmovanju dosegel boljši rezultat, kot izhaja iz razglasitve neuradnih rezultatov, lahko v roku treh dni od objave neuradnih rezultatov pri Državni tekmovalni komisiji preko sistema DMFA ter izključno ss soglasjem mentorja vloži ugovor na seštevek točk in/ali ugovor na ocenjevanje nalog s kratko utemeljitvijo.

Pri izvedbi tekmovanja v živo prejmejo kandidati navodila za ugovor v ovojnici s šiframi. Pri spletni izvedbi regijske ravni tekmovanja so navodila za ugovor podana v uvodnem delu navodil, ki jih tekmovalci vidijo v svojem uporabniškem profilu na InfoServerju DMFA.

Državna tekmovalna komisija najkasneje v treh dneh po prejemu ugovora polo oz. pole tekmovalca ponovno pregleda, sprejme odločitev in tekmovalca preko sistema DMFA obvesti o odločitvi, ki vključuje tudi utemeljitev. Odločitev Državne tekmovalne komisije je dokončna.

44. člen

(Svečana podelitev priznanj)

Upravni odbor IATEFL Slovenia v sodelovanju z Državno tekmovalno komisijo za tekmovanje za dijake 3. in 4. letnika odloči, ali bo po tekmovanju organizirana svečana podelitev priznanj.

45. člen

(Diskvalifikacija)

Posamezni tekmovalec ali šola je lahko diskvalificirana iz naslednjih razlogov:

* naknadno je ugotovljeno, da je materni jezik prijavljenega tekmovalca angleščina. Državna tekmovalna komisija ga s sklepom diskvalificira in o tem pisno obvesti tekmovalca in mentorja.
* nadzorni učitelji med reševanjem nalog na stopnji tekmovanja, ki se izvede spletno, ugotovijo, da tekmovalci uporabljajo nedovoljene pripomočke (npr. posebne računalniške programe, elektronsko komunikacijo s tretjimi osebami ipd.). Nadzorni učitelj o tem nemudoma obvesti koordinatorja tekmovanja, ki sprejme sklep o morebitni diskvalifikaciji tekmovalca.
* nadzorni učitelj med reševanjem nalog na stopnji tekmovanja, ki se izvede v živo, ugotovi, da tekmovalec za reševanje nalog uporablja nedovoljene pripomočke (npr. mobilni telefon) ali pa da prepisuje rešitve od drugega tekmovalca. Nadzorni učitelj tekmovalcu polo odvzame, tekmovalec pa je diskvalificiran s tekmovanja.
* šola ne poravna prijavnine na tekmovanje. IATEFL Slovenia najprej izda opomin. Če šola prijavnine ne poravnana najkasneje dva tedna pred tekmovanjem, se tekmovalca/šolo diskvalificira,
* kršenje tajnosti nalog – 11. člen pravilnika.

Državna tekmovalna komisija lahko poleg zgoraj navedenih razlogov za diskvalifikacijo tako odloči tudi v drugih primerih in svojo odločitev pisno utemelji.

Državna tekmovalna komisija izdelke diskvalificira s sklepom in o tem pisno obvesti učitelja  mentorja.

V primeru diskvalifikacije izdelka le-ta ne bo ocenjen in tako tudi ne bo na seznamu med objavljenimi rezultati državnega tekmovanja.

Odločitev Državne tekmovalne komisije o diskvalifikaciji je dokončna, zoper njo ni mogoč ugovor.

PREHODNE IN KONČNE DOLOČBE

46. člen

Pravilnik o interesnem tekmovanju iz znanja angleščine za dijake 3. srednje šolepo predhodni obravnavi sprejme Upravni odbor IATEFL Slovenia.

47. člen

Ta pravilnik začne veljati z dnem, ko ga podpiše vodja sekcije za srednjo šolo ali predsednik/predsednica IATEFL Slovenia.

48. člen

Z dnem veljavnosti tega pravilnika prenehajo veljati vsi obstoječi pravilniki o tekmovanju iz znanja angleščine za dijake 3. letnika srednjih šol.



 Barbara Lukač Patarčec, l.r.

     predsednica društva IATEFL Slovenia

Ljubljana, 28. 8. 2024